冷水谷桃花未開次竹岩韻
作者：釋居簡
朝代：宋

paragraphs: 山行兩袖皆華風，游人未多花未紅。
堂堂春去已無幾，晴趁一日來山中。
山人寸金酬天地，都種芳菲留客醉。
粉桃商略待緋桃，坐令羯鼓催無計。
怱怱歸興如酒濃，零落斷雲流水蹤。
明朝乘興尚可再，應笑武陵蓑笠翁。
判花大手今燕許，收拾是中春一塢。
小待巴東製錦歸，盡吹紅雨爲霖雨。